Apôlinarisma

Ny apôlinarisma dia fampianarana mikasika an' i Jesoa Kristy izay ilazana fa tsy manana fanahin' olombelona i Jesoa fa fanahin' Andriamanitra, dia ilay Teny (Logos) izay niditra tao amin' ny vatan' olombelona nisolo ny fanahy maha-olombelona. Ny vatan' i Kristy dia vatana ara-panahy sady nomem-boninahitra, ary tsy manana natiora roa ao amina persôna tokana i Jesoa. I Apôlinariôsy (na Apôlinario na Apôlinera), eveka tany Laôdikea tao Siria, no nanolotra izany fampianarana izany.

 Fiforonan-teny 
Ny teny hoe apôlinarisma dia fanagasiana teny avy amin' ny anaran' ilay tompon' ny fampianarana, dia i Apôlinariôsy (latina: Apollinaris; grika: Άπολλινάριος / Apollinarios).

 Ny fampianaran' i Apôlinariôsy 
Ny Fiangonana ôfisialy dia mampianatra fa manana natiora roa i Kristy ka ny voalohany natioran' Andriamanitra fa ny faharoa natioran' olombelona ao amin' ny persôna tokana. Ny apôlinarisma kosa mandà ny fisian' ny fanahin' olombelona ao amin' i Kristy sady mihevitra an' i Kristy ho ilay hany Teny tonga nofo ao amin' ny vatan' olombelona. Azo fintinina amin' izao ny fampianaran' ny apôlinarisma: "Tokana ny natioran' Andriamanitra Teny tonga nofo" (grika: μία φύσις τοῦ θεοῦ λόγου σεσαρκωμένη / mía phúsis toû theoû lógou sesarkōménē). Izany rehetra izany no fomba hitan' i Apôlinariôsy hanoherany ny arianisma izay tsy manao an' i Jesoa ho Andriamanitra.

 Fanamelohana ny apôlinarisma 
Nohelohin' ny sinôda telo natao tao Rôma teo ambany fahefan' ny papa Damaso I ny fampianaran' i Apôlinariôsy, dia ny sinôda natao tamin' ny taona 374/376 izay nanameloka an' i Apôlinariôsy sy i Timôteo izay nilaza fa tsy manana fanahin' olombelona i Jesoa Kristy, fa ny Tenin' Andriamanitra no manetsika azy; sy ny sinôda tamin' ny taona 377 izay nanameloka ny Apôlinarista sy Markelianista, izay sampan' ny Gnôstika; ary ny sinôda tamin' ny taona 378 izay nanamafy ny fanamelohana an' i AriosyNilaza i Ario na Ariosy fa ny Ray ihany no Andriamanitra fa tsy ny Zanaka na ny Fanahy Masina. (Jereo: Arianisma), i SabelioNampianatra i Sabelio fa ny Ray sy ny Zanaka ary ny Fanahy Masina dia fomba fiseho telon' ilay Andriamanitra tokana fa tsy persôna telon' Andriamanitra. (Jereo: Sabelianisma), i EonômioNampianatra i Eonomio fa tsy misy fotoviam-pomba (natiora) eo amin' ny Ray sy ny Zanaka. ary i FôtinôsyMandà ny fahatongavan' i Kristy i Fotino.. Tamin' ny taona 381 dia nohamafisina tao amin' ny Kônsilin' i Kônstantinôpôlisy ny fanamelohana ny apôlinarisma.

 Jereo koa 

 Trinite
 Kristôlôjia
Miafizisma

 Loharano sy fanamarihana